Polisie ontplooi op TUT-kampusseFoto: Twitter ŉ Sterk polisieteenwoordigheid het op die kampus geheers en motors is verbied om die kampus binne te gaan. Volgens ŉ veiligheidswag op die kampus het studente van TUT se Soshanguve-kampus vroeër op die hoofkampus opgedaag en met geweld eksamens ontwrig. Die oproerige studente het ook een van die geboue probeer afbrand en personeel en ander studente met klippe bestook. “Die Soshanguve-studente het amok gemaak,” het die veiligheidswag gesê. Daar kon vroeër Donderdagmiddag gesien word hoe personeel vinnig van die kampus af beweeg het terwyl polisiebeamptes op die kampus ontplooi is. TUT moes Woensdag eksamens op sy Soshanguve-kampus opskort toe oproerige studente en die polisie slaags geraak het. Die studente het twee geboue aan die brand gesteek en ander eiendom beskadig. Die betogende studente van die Soshanguve-kampus dring daarop aan dat hul uitslae nie weerhou sal word indien hulle uitstaande klasgelde het nie.